নিজস্ব প্রতিবেদন: আদালতের নজরদারিতে বিজেপিকে সংকল্প যাত্রার অনুমতি দিল হাইকোর্ট। ১৫ থেকে ২০ জানুয়ারি পর্যন্ত মিছিল করতে পারবে বিজেপি। মিছিলে থাকবেন বিশেষ আধিকারিক ও ম্যাজিস্ট্রেট। তাঁদের তদারকিতেই হবে মিছিল। মিছিলের শুরুতেই থাকবেন ম্যাজিস্ট্রেট।শেষে থাকবেন বিশেষ অফিসার।   আইনশৃঙ্খলা রক্ষায় ব্যর্থ হয়েছে রাজ্য সরকার। যুব মোর্চার মিছিলে সুরক্ষা দিতে পারেনি পুলিস। শুক্রবার এই অভিযোগে হাইকোর্টের দ্বারস্থ হয় রাজ্য বিজেপি। হাইকোর্ট জানায়, শুক্রবার মিছিল বন্ধ রাখা হোক। শনিবার রোডম্যাপ জমা দিক। আইনশৃঙ্খলা রক্ষায় রাজ্য সরকার ব্যর্থ হলে বিকল্প ব্যবস্থার কথা ভাবা হবে।  শুক্রবার সকালে জোড়াবাগানে বিজেপি ও তৃণমূল কর্মীদের মধ্যে সংঘর্ষে উত্তপ্ত পরিস্থিতি তৈরি হয়। অভিযোগ, বিজেপি যুব কর্মীদের উপর হামলা চালান তৃণমূল কংগ্রেস কর্মীরা। এলাকায় মোতায়েন করা হয় বিশাল পুলিসবাহিনী। বিজেপির অভিযোগ, 'বাংলায় গণতন্ত্র ধর্ষিতা হচ্ছে'। রাষ্ট্রপতি শাসনের দাবি করেছেন বিজেপির রাজ্য সভাপতি দিলীপ ঘোষ।